ส่วนที่ 1

ข้อมูลสรุป : ภาพรวมการดำเนินธุรกิจ

-   บริษัทมิลเลนเนียม สตีล จำกัด (มหาชน) (“บริษัท” หรือ “MS”)
    จดทะเบียนจัดตั้งขึ้นเมื่อวันที่ 12 กรกฎาคม 2545
    โดยเป็นบริษัทลงทุนตามโครงสร้างการรวมกิจการระหว่างบริษัทเอ็น. ที. เอส. สตีลกรุ๊ป
    จำกัด (มหาชน) (“NTS”) กับ บริษัทเหล็กสยาม (2001) จำกัด (“SISC”)
    และบริษัทเหล็กก่อสร้างสยาม จำกัด (“SCSC”) ซึ่งเดิมสองบริษัท
    ดังกล่าวเป็นบริษัทย่อยของบริษัทซิเมนต์ไทย โฮลดิ้ง จำกัด (“CHC”)
    โดยปัจจุบันบริษัทถือหุ้นใน NTS SISC และ SCSC ซึ่งเป็นบริษัทย่อยในสัดส่วนร้อยละ 99.66
    99.94 และ 99.99 ตามลำดับ

-   ณ วันที่ 31 ธันวาคม 2547 บริษัทมีทุนจดทะเบียน 10,742.66 ล้านบาท ทุนชำระแล้ว
    6,175.15 ล้านบาท แบ่งเป็นหุ้นสามัญ จำนวน 4,591.08 ล้านหุ้น มูลค่าที่ตราไว้หุ้นละ 1
    บาท และหุ้นบุริมสิทธิ จำนวน 1,584.07 ล้านหุ้น มูลค่าที่ตราไว้หุ้นละ 1 บาท
    โดยบริษัทเป็นบริษัทจดทะเบียนในตลาดหลักทรัพย์แห่งประเทศไทย (“ตลาด หลักทรัพย์”)
    และมีหุ้นสามัญ ใบสำคัญแสดงสิทธิ 1 และใบสำคัญแสดงสิทธิ 2
    เป็นหลักทรัพย์จดทะเบียนซื้อขายในตลาดหลักทรัพย์ ตั้งแต่วันที่ 18 ธันวาคม 2545

-   บริษัทประกอบธุรกิจเป็นบริษัทลงทุน (Holding Company)
    มีบริษัทย่อยทั้งสามบริษัทประกอบธุรกิจผลิตเหล็กทรงยาว ได้แก่ เหล็กเส้น เหล็กลวด
    เหล็กรูปพรรณขนาดเล็ก เหล็กเพลา และอื่นๆ ซึ่งเป็นผลิตภัณฑ์ที่ใช้ในการ ก่อสร้าง
    และอุตสาหกรรมที่เกี่ยวเนื่องต่างๆ
    การดำเนินงานของบริษัทเป็นการดำเนินงานในภาพรวมของกลุ่มบริษัท
    โดยมีบริษัทเป็นผู้กำหนดนโยบายการบริหารระดับสูงสุด
    และบริษัทย่อยทั้งสามจะดูแลด้านการดำเนินงานของแต่ละบริษัทให้เป็นไปตามนโยบายการบริหารที่บริษัทกำหนดไว้
    ทั้งในด้านการตลาด การวางแผนการผลิต การจัดหาวัตถุดิบ การเงิน
    การบริหารทรัพยากรบุคคล และการบริหารงานต่างๆ

-   ผลการดำเนินงานประจำปี 2547 ของบริษัทและบริษัทย่อย นับตั้งแต่วันที่ 1 มกราคม 2547
    ถึงวันที่ 31 ธันวาคม 2547 มีรายได้รวม 16,716 ล้านบาท และผลกำไรสุทธิ 1,198
    ล้านบาท เปรียบเทียบกับปีก่อน ซึ่งมีรายได้รวม 10,319 บาท และผลขาดทุนสุทธิ 42
    ล้านบาท เพิ่มขึ้นร้อยละ 62 และ 2,952 ตามลำดับ
    โดยโครงสร้างรายได้ของบริษัทประกอบด้วย เหล็กเส้น เหล็กลวด เหล็กรูปพรรณขนาดเล็ก
    เหล็กเพลา และอื่นๆ ในสัดส่วนร้อยละ 61.24 29.59 4.11 3.98 และ 1.08 ตามลำดับ
    มีกำไรสะสมที่ยังไม่ได้จัดสรรยกไปในปี 2548 จำนวน 987 ล้านบาท
    โดยมีผลกำไรก่อนภาษีเงินได้ ดอกเบี้ยจ่ายและค่าใช้จ่ายทางการเงิน
    ค่าเสื่อมราคาและรายจ่ายตัดบัญชี (EBITDA) 2,900 ล้านบาท เพิ่มขึ้นจากปี 2546 ร้อยละ
    129 จึงนับว่าผลการดำเนินธุรกิจ ปี 2547 เป็นที่น่าพอใจอย่างยิ่ง

-   ณ วันที่ 31 ธันวาคม 2547 บริษัทและบริษัทย่อย มีสินทรัพย์รวม จำนวน 21,996 ล้านบาท
    หนี้สินรวม จำนวน 11,526 ล้านบาท และส่วนของผู้ถือหุ้นรวม จำนวน 10,470 ล้านบาท

-   ผลการดำเนินงานดังกล่าว
    บริษัทได้บริหารธุรกิจโดยอาศัยความแข็งแกร่งในด้านการผลิตของแต่ละบริษัทย่อยเพื่อให้ได้ต้นทุนการผลิตที่ต่ำ
    และผลักดันสินค้าเข้าสู่ช่องทางการจำหน่ายในหลายๆ ช่องทาง
    พร้อมทั้งได้กำหนดนโยบายในภาพรวมของการบริหารจากส่วนกลาง นอกจากนี้
    ยังได้ทำการผลิตสินค้าที่มีมูลค่าเพิ่มสูงในปริมาณที่มากขึ้น อาทิเช่น เหล็กลวดคาร์บอนต่ำ
    เหล็กลวดคาร์บอนสูง และเหล็กเพลา เพื่อทดแทนการนำเข้า และเสริม
    ศักยภาพในเชิงการแข่งขันของบริษัท
    ซึ่งจะช่วยลดความผันผวนในด้านรายได้เนื่องจากราคาสินค้าที่มีเสถียรภาพ มากกว่า
    ตลอดจนได้ลงทุนในโครงการปรับปรุงเครื่องจักรในการหลอมเหล็ก และระบบกำจัดฝุ่นของ
    NTS เพื่อเพิ่มขีดความสามารถในการผลิตเหล็กแท่งให้ได้ในปริมาณที่มากขึ้นและสม่ำเสมอ
    รวมทั้งเพื่อลดมลภาวะทางด้านสิ่งแวดล้อม ซึ่งได้แล้วเสร็จสมบูรณ์เมื่อเดือนธันวาคม 2547
    และจะส่งผลให้ในภาพรวมของทั้งกลุ่มบริษัทมีกำลังการผลิตเหล็กแท่ง (Billet)
    เพิ่มขึ้นเป็นปีละ 1.2 ล้านตัน โดยตั้งแต่ปี 2548
    บริษัทจะสามารถลดการนำเข้าเหล็กแท่งจากต่างประเทศลงได้ ทำให้มีต้นทุนการผลิตที่ต่ำลง

-   ผลการดำเนินงานที่โดดเด่นอีกประการหนึ่งสำหรับปีที่ผ่านมา
    ซึ่งนับเป็นความภาคภูมิใจของคณะกรรมการ ผู้บริหารและพนักงานทุกคนเป็นอย่างยิ่งก็คือ
    การทุ่มเทพลังกายและใจในการปฎิบัติงานจนทำให้บริษัทได้รับอนุมัติจากตลาดหลักทรัพย์แห่งประเทศไทยให้ทำการย้ายหมวดการซื้อขายหลักทรัพย์
    “MS” ออกจากหมวด “บริษัทจดทะเบียนที่อยู่ระหว่างแก้ไขการดำเนินงาน”
    กลับเข้าสู่หมวดปกติในหมวด “วัสดุก่อสร้าง” ตั้งแต่วันที่ 18 พฤษภาคม 2547 เป็นต้นมา

-   นอกจากนั้น
    เพื่อให้การบริหารงานของบริษัทดำเนินการไปด้วยความโปร่งใสบนพื้นฐานของการกำกับดูแลกิจการที่ดีของบริษัทจดทะเบียน
    คณะกรรมการบริษัทยังได้แต่งตั้งคณะกรรมการย่อยขึ้นอีก 2 คณะ ได้แก่
    คณะกรรมการบรรษัทภิบาลและสรรหา และคณะกรรมการพิจารณาผลตอบแทน ทั้งนี้
    เพื่อช่วยในการศึกษารายละเอียด และ กลั่นกรองงานต่างๆ ที่เกี่ยวข้อง
    ซึ่งจะทำให้การปฏิบัติงานของคณะกรรมการบริษัทมีประสิทธิภาพมากยิ่งขึ้น

-   สำหรับภาพรวมของปี 2548
    บริษัทมีความเชื่อมั่นว่าเสถียรภาพของเศรษฐกิจในประเทศยังคงมีความมั่นคง
    แม้อัตราการขยายตัวจะชะลอลง แต่ในภาคอุตสาหกรรมก่อสร้างยังคงขยายตัว
    โดยเฉพาะอย่างยิ่งโครงการสาธารณูปโภคต่างๆ
    ของภาครัฐซึ่งมีอยู่อีกเป็นจำนวนมากที่ต้องดำเนินการต่อไปอย่างต่อเนื่อง
    รวมถึงการบูรณะฟื้นฟูภาคใต้จากเหตุธรณีพิบัติอันเนื่องมาจากคลื่นยักษ์สึนามิ
    และโครงการก่อสร้างของภาคเอกชน อย่างไรก็ตาม
    ยังคงมีปัจจัยเสี่ยงจากสภาวะแวดล้อมภายนอกที่ต้องคำนึงถึงในเรื่องอัตราการเจริญเติบโตของเศรษฐกิจโลกที่มีแนวโน้มชะลอตัว
    ความไม่แน่นอนของราคาน้ำมันที่ปรับตัวสูงขึ้น การยกเลิกการตรึงราคาน้ำมันดีเซล
    ปัญหาความไม่สงบเรียบร้อยใน 3 จังหวัดชายแดนภาคใต้ ความผันผวนของค่าเงินบาท
    การปรับเพิ่มของอัตราดอกเบี้ย ราคาเศษเหล็ก และเหล็กแท่งในตลาดโลก ฯลฯ

-   ในปี 2548 นี้ บริษัทยังคงมุ่งมั่นที่จะเสริมสร้างศักยภาพของบริษัทในหลายๆ ด้าน ทั้งนี้
    เพื่อเพิ่มความสามารถ ในการแข่งขันเพื่อรองรับการเปิดเสรีทางการค้า
    โดยเฉพาะอย่างยิ่งการขยายตลาด และการผลิตสินค้าที่มีมูลค่าเพิ่มสูงให้มีปริมาณที่มากขึ้นอีก
    นอกจากนี้จะยังคงดำเนินการปรับปรุงและเพิ่มประสิทธิภาพในการผลิตและกระจาย
    สินค้าอย่างต่อเนื่อง
    โดยยึดถือพนักงานเป็นหนึ่งในทรัพยากรที่สำคัญที่สุดแห่งพลังร่วมและความเป็นน้ำหนึ่ง
    ใจเดียวกันในการมุ่งมั่นพัฒนาบริษัท และผลักดันภารกิจต่างๆ
    ให้สำเร็จลุล่วงด้วยหลักบรรษัทภิบาลที่ดี (Good Corporate Governance)